Document ID: 32009D0090

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Δεκεμβρίου 2008
βάσει της οποίας εγκρίνεται, σύμφωνα με την οδηγία 92/43/ΕΟΚ του Συμβουλίου, πρώτος ενημερωμένος κατάλογος των τόπων κοινοτικής σημασίας για την παννονική βιογεωγραφική περιφέρεια
[κοινοποιηθείσα υπό τον αριθμό Ε(2008) 7918]
(2009/90/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η παννονική βιογεωγραφική περιφέρεια αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ, και περιλαμβάνει τμήματα της επικράτειας της Τσεχικής Δημοκρατίας, της Σλοβακίας και της Ρουμανίας, καθώς και την επικράτεια της Ουγγαρίας όπως ορίζεται στον βιογεωγραφικό χάρτη που εγκρίθηκε στις 20 Απριλίου 2005 από την επιτροπή η οποία έχει συσταθεί βάσει του άρθρου 20 της εν λόγω οδηγίας και η οποία εν προκειμένω αναφέρεται ως «επιτροπή οικολογικών ενδιαιτημάτων».
(2)
Είναι ανάγκη, στο πλαίσιο της διαδικασίας που ξεκίνησε το 1995, να επιτευχθεί περαιτέρω πρόοδος όσον αφορά τη σύσταση του δικτύου Natura 2000, το οποίο αποτελεί καθοριστικής σημασίας συνιστώσα της προστασίας της βιοποικιλότητας στην Κοινότητα.
(3)
Ένας αρχικός κατάλογος των τόπων κοινοτικής σημασίας για την παννονική βιογεωγραφική περιφέρεια, κατά την έννοια της οδηγίας 92/43/ΕΟΚ, εγκρίθηκε με την απόφαση 2008/26/EΚ της Επιτροπής (2). Βάσει του άρθρου 4 παράγραφος 4 και του άρθρου 6 παράγραφος 1 της οδηγίας 92/43/ΕΟΚ, το εμπλεκόμενο κράτος μέλος οφείλει να χαρακτηρίσει τους τόπους που περιλαμβάνονται στον αντίστοιχο κατάλογο τόπων κοινοτικής σημασίας για την παννονική βιογεωγραφική περιφέρεια ως ειδικές ζώνες προστασίας (διαφύλαξης) το ταχύτερο δυνατό και το αργότερο εντός έξι ετών, καθορίζοντας συγκεκριμένες προτεραιότητες όσον αφορά τη διατήρηση των ειδών και τα απαραίτητα μέτρα διατήρησης.
(4)
Στο πλαίσιο της δυναμικής προσαρμογής των δικτύων Natura 2000 επανεξετάζονται οι κατάλογοι των τόπων κοινοτικής σημασίας. Ως εκ τούτου, κρίνεται απαραίτητη η ενημέρωση του αρχικού καταλόγου.
(5)
Αφενός, η ενημέρωση του αρχικού καταλόγου τόπων κοινοτικής σημασίας για την παννονική βιογεωγραφική περιφέρεια είναι αναγκαία για να συμπεριληφθούν και οι επιπλέον τόποι που έχουν προταθεί μετά τον Σεπτέμβριο του 2006 από τα κράτη μέλη ως τόποι κοινοτικής σημασίας για την παννονική βιογεωγραφική περιφέρεια κατά την έννοια του άρθρου 1 της οδηγίας 92/43/EΟΚ. Οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ πρέπει να εκπληρωθούν το ταχύτερο δυνατό και το αργότερο εντός έξι ετών από την έγκριση του πρώτου ενημερωμένου καταλόγου τόπων κοινοτικής σημασίας για την παννονική βιογεωγραφική περιφέρεια.
(6)
Αφετέρου, η ενημέρωση του αρχικού καταλόγου τόπων κοινοτικής σημασίας για την παννονική βιογεωγραφική περιφέρεια είναι απαραίτητη ώστε να ληφθούν δεόντως υπόψη τυχόν αλλαγές στις πληροφορίες που υποβάλλουν τα κράτη μέλη σχετικά με τους επιμέρους τόπους μετά την έγκριση του αρχικού κοινοτικού καταλόγου. Υπό το πρίσμα αυτό, ο πρώτος ενημερωμένος κατάλογος τόπων κοινοτικής σημασίας για την παννονική βιογεωγραφική περιφέρεια αποτελεί ενοποιημένη μορφή του αρχικού καταλόγου τόπων κοινοτικής σημασίας για την παννονική βιογεωγραφική περιφέρεια. Ωστόσο, επιβάλλεται να τονιστεί ότι οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ πρέπει να εκπληρωθούν το ταχύτερο δυνατόν και το αργότερο εντός έξι ετών από την ημερομηνία έγκρισης του αρχικού καταλόγου τόπων κοινοτικής σημασίας για την παννονική βιογεωγραφική περιφέρεια.
(7)
Οι κατάλογοι προτεινόμενων τόπων κοινοτικής σημασίας για την παννονική βιογεωγραφική περιφέρεια, που ανταποκρίνονταν στο περιεχόμενο του άρθρου 1 της οδηγίας 92/43/ΕΟΚ, διαβιβάστηκαν στην Επιτροπή από την Τσεχική Δημοκρατία, την Ουγγαρία και τη Σλοβακία μεταξύ Μαΐου του 2004 και Σεπτεμβρίου του 2007, σύμφωνα με το άρθρο 4 παράγραφος 1 της οδηγίας 92/43/ΕΟΚ.
(8)
Οι κατάλογοι των προτεινόμενων τόπων συνοδεύονταν από πληροφορίες για έκαστο εξ αυτών, υπό τη μορφή του δελτίου που θεσπίστηκε με την απόφαση 97/266/EΚ της Επιτροπής, της 18ης Δεκεμβρίου 1996, όσον αφορά έντυπο πληροφοριών για τους προτεινόμενους τόπους Natura 2000 (3).
(9)
Οι εν λόγω πληροφορίες περιλαμβάνουν τον πλέον πρόσφατο και οριστικό χάρτη του τόπου που διαβιβάζει το αντίστοιχο κράτος μέλος, την ονομασία του τόπου, τη θέση και το μέγεθός του, καθώς και τα δεδομένα που υποβάλλονται κατ’ εφαρμογή των κριτηρίων του παραρτήματος ΙΙΙ της οδηγίας 92/43/EΟΚ.
(10)
Βάσει του σχεδίου καταλόγου που συνέταξε η Επιτροπή σε συμφωνία με καθένα από τα άμεσα ενδιαφερόμενα κράτη μέλη, στον οποίο επίσης αναφέρονται οι τόποι που φιλοξενούν τύπους οικολογικών ενδιαιτημάτων ή βιολογικά είδη προτεραιότητας, θα πρέπει να εγκριθεί ενημερωμένος κατάλογος επιλεγμένων τόπων κοινοτικής σημασίας για την παννονική βιογεωγραφική περιφέρεια.
(11)
Οι γνώσεις όσον αφορά την ύπαρξη και την κατανομή των διάφορων τύπων οικολογικών ενδιαιτημάτων και ειδών εξελίσσονται συνεχώς, συνεπεία της επιτήρησης που έχει επιβληθεί σύμφωνα με το άρθρο 11 της οδηγίας 92/43/EΟΚ. Ως εκ τούτου, η αξιολόγηση και η επιλογή των τόπων σε κοινοτικό επίπεδο πραγματοποιήθηκε αξιοποιώντας τις βέλτιστες διαθέσιμες πληροφορίες.
(12)
Ωστόσο, ορισμένα από τα κράτη μέλη δεν έχουν προτείνει αρκετούς τόπους, κατά συνέπεια, δεν συμμορφώνονται προς τις απαιτήσεις της οδηγίας 92/43/ΕΟΚ για ορισμένους τύπους οικολογικών ενδιαιτημάτων και ορισμένα βιολογικά είδη. Για τα εν λόγω βιολογικά είδη και τύπους οικολογικών ενδιαιτημάτων, δεν είναι δυνατόν, ως εκ τούτου, να θεωρηθεί ότι το δίκτυο έχει ολοκληρωθεί. Εντούτοις, λαμβανομένων υπόψη των καθυστερήσεων στην παραλαβή των πληροφοριών και την επίτευξη συμφωνιών με τα κράτη μέλη, είναι αναγκαίο να εγκριθεί ένας πρώτος ενημερωμένος κατάλογος τόπων ο οποίος, εν συνεχεία, θα αναθεωρείται σύμφωνα με τις διατάξεις του άρθρου 4 της οδηγίας 92/43/EΟΚ.
(13)
Δεδομένου ότι εξακολουθούν να είναι ατελείς οι γνώσεις όσον αφορά την ύπαρξη και την κατανομή των τύπων των φυσικών ενδιαιτημάτων του παραρτήματος Ι και των ειδών του παραρτήματος ΙΙ της οδηγίας 92/43/ΕΟΚ, είναι αδύνατο να συναχθούν συμπεράσματα για το κατά πόσο το εν προκειμένω το δίκτυο έχει ή δεν έχει ολοκληρωθεί. Ο κατάλογος θα πρέπει να αναθεωρηθεί, εφόσον χρειάζεται, σύμφωνα με τις διατάξεις του άρθρου 4 της οδηγίας 92/43/EΟΚ.
(14)
Επιβάλλεται να αντικατασταθεί η απόφαση 2008/26/EΚ για λόγους σαφήνειας και διαφάνειας.
(15)
Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής οικολογικών ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο πρώτος ενημερωμένος κατάλογος τόπων κοινοτικής σημασίας για την παννονική βιογεωγραφική περιφέρεια σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ επισυνάπτεται ως παράρτημα στην παρούσα απόφαση.
Άρθρο 2
Καταργείται η απόφαση 2008/26/ΕΚ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 12 Δεκεμβρίου 2008.

Labels: 12
18
19
20